Broj: 711-I-1141-M-76/20-02-8

Zagreb, 12. kolovoza 2020.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Blaženke Divjak, ministrice znanosti i obrazovanja do 22. srpnja 2020.g.,** za davanjem mišljenja Povjerenstva, na 94. sjednici, održanoj dana 12. kolovoza 2020. g., daje sljedeće

**MIŠLJENJE**

**Sukladno odredbama ZSSI-a, nema zapreke da dužnosnica Blaženka Divjak, ministrica znanosti i obrazovanja do 22. srpnja 2020.g., nakon prestanka obnašanja navedene dužnosti, kao redovita profesorica na Fakultetu organizacije i informatike, Varaždin, sudjeluje u radu na projektima „e-Škole“ i „Study4Career“.**

Obrazloženje

Zahtjev za davanjem mišljenja Povjerenstva podnijela je Blaženka Divjak, ministrica znanosti i obrazovanja do 22. srpnja 2020.g. U knjigama ulazne pošte zahtjev je zaprimljen 10. kolovoza 2020.g. pod poslovnim brojem 711-U-2782-M-76/20-01-1, povodom kojeg se vodi predmet M-76/20.

Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona. Uvidom u Registar dužnosnika utvrđeno je da je Blaženka Divjak obnašala dužnost ministrice znanosti i obrazovanja od 9. lipnja 2017.g do 22. srpnja 2020.g. te je stoga povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u podnesenom zahtjevu za davanjem mišljenja navodi da se nakon mandata ministrice znanosti i obrazovanja vratila na svoje ranije radno mjesto redovite profesorice u trajnom zvanju na Sveučilištu u Zagrebu, Fakultet organizacije i informatike te joj je radni odnos počeo 27. srpnja 2020.g, pri čemu nije koristila niti jednu od mogućih pogodnosti kao bivša dužnosnica. Dužnosnica nadalje navodi da na Fakultetu organizacije i informatike kao znanstvenica treba dobiti raspored na pojedine znanstvene i stručne projekte, među kojima su i projekti na kojima je sudjelovala u odlučivanju ili donosila odluke kao ministrica. Dužnosnica pojašnjava da je donošenje odluka bilo isključivo formalne naravi jer su odluke donesene na temelju mišljenja nezavisnih recenzenata, nadležnih tijela i uprava, a financiraju se sredstvima europskih fondova. Riječ je o projektima „e-Škole: Razvoj sustava digitalno zrelih škola (II. faza)“ i „Study4Career: Razvoj cjelovite podrške ranom razvoju karijera studenata Fakulteta organizacije i informatike“. Projekt „e-Škole“ se financira iz europskih fondova ESF i ERDF. Nositelj projekta je CARNET, a Fakultet organizacije i informatike je jedan od partnera. Dužnosnica navodi da je na projektu „e-Škole“ radila kao znanstvenica i prije mandata ministrice, ali je sve aktivnosti prekinula u trenutku stupanja na dužnost, a njena uloga kao voditelja tima za analitike učenja bila je istraživačka te bi takva bila i u nastavku projekta koji je sada u završnoj fazi odobravanja. Nositelj projekta „Study4Career“ je Fakultet organizacije i informatike. Projekt se financira se iz ESF-a, a dužnosnica pojašnjava da je za navedeni projekt formalno bila nadležna za potpisivanje ugovora u ime Ministarstva znanosti i obrazovanja. Dužnosnica bi na projektu sudjelovala kao nositeljica nekoliko kolegija na preddiplomskom, diplomskom i doktorskom studiju. Rad dužnosnice na navedenim projektima bio bi reguliran posebnim odlukama Fakulteta na jednak način kao za sve druge profesore i znanstvenike na Fakultetu koji sudjeluju u izvođenju projekata, a u skladu sa Zakonom o znanstvenoj djelatnosti i visokom obrazovanju te Granskim kolektivnim ugovorom za znanost i visoko obrazovanje.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

 Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od prestanka obnašanja dužnosti.

 Povjerenstvo obrazlaže da, sukladno članku 20. stavku 3. ZSSI-a, dužnosnike još godinu dana nakon prestanka obnašanja dužnosti obvezuju pojedine odredbe ZSSI-a, i to odredbe članaka 7., 8., 9., 14. i 17. Dužnosnica Blaženka Divjak stoga je još godinu dana nakon prestanka obnašanja dužnosti ministrice znanosti i obrazovanja obvezna postupati u skladu s navedenim odredbama ZSSI-a.

Povjerenstvo, međutim, ističe da navedenim odredbama ZSSI-a nije propisana obveza, ograničenje ili zabrana iz koje bi proizlazilo da dužnosnica, nakon prestanka mandata, kao profesorica na Fakultetu organizacije i informatike, Varaždin, ne bi mogla raditi na projektima u kojima je u procesu odobravanja sudjelovalo Ministarstvo znanosti i obrazovanja u kojem je dužnosnica obnašala dužnost ministrice.

Slijedom navedenog, nema zapreke da dužnosnica Blaženka Divjak, nakon prestanka mandata, kao redovita profesorica na Fakultetu organizacije i informatike, Varaždin, sudjeluje u radu na projektima „e-Škole“ i „Study4Career“.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Blaženka Divjak, osobna dostava
2. Objava na internetskoj stranici Povjerenstva
3. Pismohrana